Štátny pedagogický ústav, Pluhová 8, 830 00 Bratislava

CIEĽOVÉ POŽIADAVKY NA VEDOMOSTI A ZRUČNOSTI
MATURANTOV Z INFORMATIKY
ÚROVEŇ A, B

Marec 2003

OBSAH

1.Cieľ maturitnej skúšky	3
2.Cieľové požiadavky na vedomosti a zručnosti	3
2.1. Obsahový a výkonový maturitný štandard	3
2.1.1. Úvod	3
2.1.2. Informácie okolo nás	3
2.1.3. Počítačové systémy	4
2.1.4. Internet	4
2.1.5. Aplikačný softvér	5
2.1.6. Algoritmy a programovanie	6
2.1.7. Informačná spoločnosť	6
3. Záver	7

1.Cieľ maturitnej skúšky
Cieľom maturitnej skúšky z informatiky je najmä:
1.	zistenie úrovne pochopenia teoretických poznatkov z informačných a komunikačných technológií (IKT),
2.	zistenie úrovne schopností riešiť algoritmické úlohy,
3.	zistenie úrovne praktických zručností v ovládaní prostriedkov IKT,
4.	zistenie úrovne schopnosti identifikovať problém z oblasti IKT, analyzovať ho, navrhnúť spôsoby jeho riešenia, vybrať najvhodnejšie riešenie a zrealizovať ho,
5.	zistenie úrovne schopnosti zdokumentovať a prezentovať navrhnuté riešenia.

Dosiahnutá úroveň v jednotlivých bodoch sa bude porovnávať s cieľovými požiadavkami na vedomosti a zručnosti z informatiky.

2.Cieľové požiadavky na vedomosti a zručnosti
2.1. Obsahový a výkonový maturitný štandard
2.1.1. Úvod

Kompletný text štandardu sú požiadavky pre úroveň A. Pre úroveň B sú určené len časti textu, ktoré sú vytlačené tučným písmom.
Študenti pri štúdiu informatiky pracujú s dostupným hardvérom a softvérom. Využívajú dostupný operačný systém (predpokladá sa viacužívateľský, viacúlohový OS). Školy postupne vytvárajú podmienky, aby študenti pracovali so všetkými zariadeniami a druhmi programov uvedenými v štandardoch a snažia sa tým umožniť študentom maturovať na obidvoch úrovniach.
Vyučovanie aplikačného softvéru sa realizuje na konkrétnom programe, predpokladá sa primeraná orientácia vo zvolenom programe a znalosť základných pojmov súvisiacich s jeho prostredím. Tieto znalosti však nemôžu byť predmetom skúšania. Hodnotí sa dosiahnutie požadovaného výsledku a efektívnosť, s akou bol dosiahnutý, nie znalosti viazané na konkrétny produkt (klávesové skratky, špeciálne nástroje a pod.).
Vyučovanie programovania sa uskutočňuje v dostupnom vyššom programovacom jazyku (odporúčame jazyk pascal). Písomné maturitné testy – externá časť maturitnej skúšky predpokladá zadanie úloh pomocou štruktúr jazyka pascal.
Predpokladáme postupné vydanie učebníc, cvičebníc, pracovných listov a metodických materiálov s podrobnejším rozpracovaním obsahu a metodickým spracovaním tém uvedených v katalógu cieľových požiadaviek.

2.1.2. Informácie okolo nás

Obsahový štandard:
Údaj, informácia, jednotky informácie, digitalizácia. Písmo, šifry, kódovanie. Číselné sústavy – prevody, algoritmy. Reprezentácia údajov v počítači -čísla, znaky; kompresia údajov. Textová informácia – kódovanie, národné abecedy, unicode; jednoduchý, formátovaný a štruktúrovaný dokument. Grafická informácia – rastrová, vektorová grafika; kódovanie farieb; grafické formáty; programy na spracovanie grafickej informácie (vstup, úprava, výstup); digitálne video. Zvuková informácia – formáty, programy na nahrávanie, spracovanie, konverzie, prehrávanie. Uchovávanie informácie – typy a limity zariadení.

Výkonový štandard:
•	navrhnúť jednoduchú šifru a jej použitie,
•	poznať význam šifrovania,
•	demonštrovať použitie rôznych číselných sústav,
•	vysvetliť reprezentáciu rôznych číselných typov v počítači,
•	vysvetliť na jednoduchom príklade princíp a význam kompresie údajov,
•	vysvetliť princíp uchovávania formátovaných textov,
•	poznať princíp spracovania dokumentu pomocou skenera,
•	poznať výhody a nevýhody niektorých najbežnejších grafických formátov (bmp, jpeg, gif, ...),
•	poznať princípy kódovania zvuku v súboroch typu (wave, midi, mp3, ...),
•	vysvetliť spôsob spracovania digitálneho videa (ilustrovať napr. pri vytváraní súboru avi, mpeg, ...),
•	opísať princíp vytvárania digitálnej fotografie,
•	vysvetliť princíp digitalizácie zvuku a jeho ďalšej úprav.

2.1.3. Počítačové systémy

Obsahový štandard:
Základné pojmy – hardvér, softvér. Počítač – princíp práce počítača, časti počítača – mikroprocesor, pamäte (vnútorné, vonkajšie), zbernice, karty rozhraní, súčinnosť jednotlivých častí počítača. Prídavné zariadenia – klávesnica, myš, monitor, tlačiareň, skener, modem, tablet, mikrofón, reproduktor; rozdelenie prídavných zariadení podľa vstupu a výstupu údajov, využitie jednotlivých prídavných zariadení pri zbere, spracúvaní, uchovávaní a prezentácii údajov. Softvér – rozdelenie podľa oblastí použitia. Operačný systém – základné vlastnosti a funkcie (spravovanie zariadení, priečinkov a súborov). Základné služby operačného systému (spúšťanie programov, prístupové práva súborov a priečinkov, prideľovanie zariadení, ...). Počítačová sieť– výhody, architektúra, rozdelenie sietí podľa rozľahlosti (spôsoby pripojenia), princípy práce v sieti, topológia.

Výkonový štandard:
•	vymenovať jednotlivé časti počítača von Neumannovského typu, nakresliť jeho schému a vysvetliť súčinnosť jeho častí.
•	vysvetliť princíp, ako procesor vykonáva programy v operačnej pamäti,
•	poznať približné kapacity jednotlivých druhov pamätí a obmedzenia ich použitia,
•	vymenovať a charakterizovať základné prídavné zariadenia,
•	poznať princíp práce prídavných zariadení uvedených v tomto štandarde,
•	charakterizovať používaný operačný systému.
•	porovnať základné vlastnosti dvoch operačných systémov (napr. LINUX - Windows),
•	demonštrovať získavanie informácií o systéme, zariadeniach, priečinkoch a súboroch a tiež v počítačovej sieti,
•	vysvetliť činnosti operačného systému pri práci so súbormi a priečinkami,
•	poznať vrstvovú štruktúru operačného systému,
•	poznať princíp práce lokálnych počítačových sietí.

2.1.4. Internet
Obsahový štandard:
Internet – história, základné pojmy (adresa, URL, poskytovateľ služieb, IP, doménová adresa), služby, server-klient (spôsob komunikácie), intranet. Neinteraktívna komunikácia – e-pošta, diskusná skupina. Interaktívna komunikácia – rozhovor (Talk, IRC, ICQ), videokonferencie. Web – prehliadače, webová stránka (html, xml, javascript, java, plugin, ...), vyhľadávanie informácií (vyhľadávacie stroje), internetový obchod, elektronické bankovníctvo, dištančné vzdelávanie. Ďalšie služby – ftp, telnet. Bezpečnosť – ochrana, elektronický podpis. Netiketa.

Výkonový štandard: 
•	poznať princípy fungovania internetu (klient-server) a niektoré jeho služby,
•	demonštrovať princípy e-pošty na konkrétnom klientovi,
•	vysvetliť rozdiely medzi e-poštou a diskusnou skupinou (napr. správca diskusnej skupiny),
•	demonštrovať princípy jednej zo služieb rozhovoru (Talk, IRC, ICQ),
•	využívať služby webu na získavanie informácií,
•	vysvetliť činnosti pri prenose webovej stránky zo servera do prehliadača,
•	demonštrovať službu FTP - vedieť vysvetliť princíp, presúvať sa v priečinkoch, kopírovať súbory zo servera, ukladať priečinky a súbory na vzdialený počítač,
•	vysvetliť vysvetliť a ilustrovať fungovanie vyhľadávacieho stroja

2.1.5. Aplikačný softvér

Obsahový štandard:
Rozdelenie aplikačného softvéru. Textový editor – formátovanie, štýl, šablóna. Tabuľkový kalkulátor – bunka, hárok, vzorec, funkcia, odkazy, grafy, triedenie, vyhľadávanie, filtrovanie. Grafický editor – rastrové a vektorové obrázky, typické nástroje na úpravu v rastrových a vektorových editoroch; objekty a manipulácia s nimi, ich transformácia, nastavenie vlastností. Prezentácie – snímka, stránka, spôsoby tvorby prezentácií. Aplikácie na tvorbu webových stránok – hypertext, odkazy, html. Geografický informačný systém – základné vlastnosti a funkcie. Databázové systémy – základné vlastnosti a funkcie, oblasti použitia.

Výkonový štandard:
•	poznať základné druhy aplikačného softvéru a charakterizovať ich typických predstaviteľov a oblasti využitia,
•	vedieť zdôvodniť výber príslušného softvéru pre určitú množinu úloh,
•	vedieť efektívne využívať nástroje textového editora na vytvorenie a úpravu dokumentu,
•	demonštrovať výhodnosť použitia šablón pri tvorbe textového dokumentu,
•	vedieť efektívne využívať nástroje tabuľkového kalkulátora na vytvorenie a úpravu tabuľky,
•	vytvoriť vhodnú grafickú reprezentáciu z údajov v tabuľke,
•	použiť tabuľkový kalkulátor pri spracovaní jednoduchých úloh databázového charakteru, triediť a filtrovať údaje
•	spracovávať údaje z viacerých tabuliek a využiť zložené funkcie vo vzorcoch,
•	vysvetliť princípy, výhody a nevýhody rastrových a vektorových obrázkov,
•	vedieť efektívne využívať nástroje grafického editora na vytvorenie a úpravu rastrového obrázka,
•	vedieť efektívne využiť nástroje grafického editora na vytvorenie a úpravu vektorového obrázka,
•	vedieť efektívne využívať nástroje vhodného aplikačného softvéru na vytvorenie prezentácie a jej predvedenie,
•	demonštrovať a objasniť charakteristické prvky hypertextových dokumentov pre web a vedieť ich efektívne využiť pri prezentácií,
•	vysvetliť mechanizmus vytvárania webových stránok pred ich zobrazením v prehliadači,
•	demonštrovať prenos častí rôznych typov dokumentov medzi rôznymi aplikáciami,
•	vytvoriť webovú stránku v rôznych aplikáciách (textový editor, tabuľkový kalkulátor, ....),

2.1.6. Algoritmy a programovanie
Obsahový štandard:
Etapy riešenia problému – rozbor problému, algoritmus, program, ladenie. Programovací jazyk – syntax, spustenie programu, logické chyby, chyby počas behu programu. Pojmy – príkazy (priradenie, vstup, výstup), riadiace štruktúry (podmienené príkazy, cykly), podprogramy, premenné, typy (číselný, logický, znakový) – množina operácií, údajové štruktúry (jednorozmerné pole, reťazec, textový súbor)
Zložené údajové štruktúry – viacrozmerné polia, záznamy, množiny. Dynamické štruktúry údajov (zásobník, rad, zoznam, strom) – algoritmy na prácu s týmito štruktúrami, príklady použitia. Riešenie úloh pomocou rekurzie. Tvorba vlastných knižníc. Intuitívna zložitosť algoritmov.

Výkonový štandard:
•	riešiť problémy pomocou algoritmov, vedieť ich zapísať do programovacieho jazyka, hľadať a opravovať chyby,
•	rozumieť hotovým programom, určiť vlastnosti vstupov, výstupov a vzťahy medzi nimi, vedieť ich testovať a modifikovať,
•	riešiť úlohy pomocou príkazov s rôznymi obmedzeniami použitia príkazov, premenných, typov a operácií,
•	pracovať s textovým súborom,
•	používať a definovať procedúry a funkcie bez parametrov aj s parametrami. Správne používať lokálne a globálne premenné,
•	rozpoznať a odstrániť syntaktické chyby, opraviť chyby vzniknuté počas behu programu, identifikovať miesta programu, na ktorých môže dôjsť k chybám počas behu programu,
•	dodržiavať zásady čitateľného zápisu algoritmu,
•	poznať rôzne reprezentácie dynamických štruktúr údajov, rôzne realizácie operácií, výhody a nevýhody týchto realizácií,
•	navrhnúť operácie pracujúce so zložitejšími údajovými štruktúrami tak, aby algoritmy, ktoré s touto štruktúrou pracujú, boli nezávislé od jej realizácie,
•	poznať princíp prekladu programu z vyššieho programovacieho jazyka do nižšieho,
•	riešiť problémy aj rekurzívne, použiť aj definovať rekurzívnu procedúru alebo funkciu. Poznať mechanizmus volania procedúr a funkcií. Vedieť porovnať výhody a nevýhody použitia rekurzie,
•	pre konkrétnu aplikáciu navrhnúť organizáciu a štruktúru údajov v súboroch a základné operácie na týchto súboroch,
•	pre jednoduchú triedu algoritmov vedieť neformálnym spôsobom odhadnúť zložitosť.

2.1.7. Informačná spoločnosť
Obsahový štandard:
Informatika (použitie, dôsledky a súvislosti) v rôznych oblastiach – administratíva, elektronická kancelária, vzdelávanie, šport, umenie, zábava, virtuálna realita; obchod, financie, priemysel, informačné systémy; veda, vývoj, umelá inteligencia, telekomunikácia, doprava, armáda, polícia, zdravotníctvo. Softvérová firma – pojmy upgrade, registrácia softvéru, elektronická dokumentácia; funkcie analytik, programátor, dizajnér, animátor, tester. Riziká informačných technológií – vírusy (pojmy, typy vírusov, detekovanie, prevencia); kriminalita; zabezpečenie, kryptológia, spôsoby zabezpečenia, ochrana softvéru a údajov, elektronický podpis; reklamné e-maily (spam), spyware (adware), poplašné správy. Etika a právo – autorské práva na softvér (freeware, shareware, demoverzia, multilicencia,...); výhody a nevýhody otvorených systémov a programov.

Výkonový štandard:
•	poznať súčasné trendy IKT, ich limity a riziká,
•	špecifikovať základné znaky informačnej spoločnosti, vymedziť kladné a záporné stránky informačnej spoločnosti,
•	charakterizovať jednotlivé typy softvéru z hľadiska právnej ochrany (freeware, shareware, ...) a rozumieť, ako sa dajú používať,
•	chápať potrebu právnej ochrany programov a poznať dôsledky pri používaní nelegálneho softvéru,
•	vysvetliť pojmy „licencia na používanie softvéru“, „autorské práva tvorcov softvéru“, multilicencia,
•	vymenovať jednotlivé typy softvérového pirátstva,
•	zdôvodniť potrebu ochrany údajov a vysvetliť, aké sú jej spôsoby a prostriedky,
•	poznať riziká prieniku do systému, poznať základné spôsoby ochrany, popísať dôsledky činnosti hackerov,
•	charakterizovať činnosť počítačových vírusov, vysvetliť škody, ktoré môže spôsobiť a princíp práce antivírusových programov,
•	poznať základy antivírusovej ochrany v sieťach.

3. Záver
Predkladané cieľové požiadavky z informatiky považujeme za otvorený materiál, ku ktorému by sa mali vyjadriť učitelia stredných škôl , učitelia a odborníci z vysokých škôl i z praxe. Potreba otvorenosti tohto materiálu vyplýva aj z neustáleho rozvoja informatiky. Veríme, že odborná verejnosť „katalóg“ zhodnotí, prinesie nové myšlienky a upresnenie textu.
Predpokladáme tiež postupné vydanie učebníc, cvičebníc, pracovných listov a metodických materiálov s podrobnejším rozpracovaním tém uvedených v tomto materiáli.